KOMMISSIONENS BESLUTNING af 26. februar 1999 om miljøkriterierne for tildeling af Fællesskabets miljømærke til persondatamater (pc'er) (meddelt under nummer K(1999) 425) (EØS-relevant tekst) (1999/205/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. 1, første afsnit, i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra specifikke kriterier for produktgrupperne;

Fællesskabet har forhandlinger i gang om en aftale om koordinering af energimærkning, som bygger på USA's »Energy Star«-program;

kriterierne bør revideres efter to år, således at kriterierne for energiforbrug tilpasses de teknologiske innovationer, udviklingen på markedet og førnævnte »Energy Star«-program;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »persondatamater (pc'er)« (i det følgende benævnt »produkt-gruppen«) forstås:

stationære datamater bestående af skærm, centralenhed og tastatur, som er i almindelig handel.

Artikel 2

Produktgruppens indvirkning på miljøet og brugsegnethed vurderes ud fra de specifikke miljøkriterier i bilaget.

Artikel 3

Definitionen af og de specifikke miljøkriterier for produktgruppen gælder for en periode på to år regnet fra den første dag i den måned, der følger efter vedtagelsen af kriterierne. Er der inden afslutningen af den nævnte periode ikke vedtaget reviderede miljøkriterier, gælder de vedtagne kriterier i endnu et år.

Artikel 4

For administrative formål er kodenummeret for produktgruppen »013«.

Artikel 5

Denne beslutning er rettet til medlemsstaterne.

Udfærdiget i Bruxelles, den 26. februar 1999.

På Kommissionens vegne

Ritt BJERREGAARD

Medlem af Kommissionen

(1) EFT L 99 af 11. 4. 1992, s. 1.

BILAG

RAMME

For at få tildelt miljømærket skal pc'er opfylde kriterierne i dette bilag, som tager sigte på at

- mindske miljøskader eller -risici i forbindelse med anvendelsen af energi (global opvarmning, forsuring, opbrug af ikke-fornyelige ressourcer) ved at nedbringe energiforbruget

- mindske miljøskader i forbindelse med anvendelsen af naturressourcer ved at tilskynde til at gøre det lettere at opgradere, genanvende og vedligeholde pc'er.

Derudover tilskynder kriterierne til at benytte bedste praksis og øge forbrugernes miljøbevidsthed.

Endvidere tilskyndes der gennem mærkning af plastkomponenter til genanvendelse af sådanne.

NØGLEKRITERIER

1. Energiøkonomiske kriterier - skærm

Skærmens effektforbrug må højst være 10 w i »sleep mode«.

Skærmens effektforbrug må højst være 3 w i »deep sleep mode«.

Skærmen skal fra fabrikkens side være indstillet til at skifte til »sleep« - og videre til »deep sleep« - efter højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra.

2. Energiøkonomiske kriterier - centralenhed

Centralenhedens effektforbrug må højst være 27 w i »sleep mode«. Dette gælder dog kun for pc'er uden aktiv nettilslutning (dvs. som kører i stand-alone mode).

Centralenheden skal fra fabrikkens side være indstillet til at skifte til »sleep« efter højst 30 minutters inaktivitet. Denne funktion skal være aktiveret ved leveringen, men brugeren skal kunne slå den fra.

Når pc'en er »off«, må effektforbruget højst være 5 w.

3. Forlængelse af levetiden

Producenten skal garantere, at centralenheden kan fungere i mindst tre år, og at skærmen kan fungere i mindst et år. Garantien skal gælde fra datoen for levering til kunden. I en periode på fem år fra afsendelse af pc'en, skal der kunne fås kompatible reservedele og ydes service.

Derudover skal pc'en opfylde følgende kriterier:

1. Centralenheden skal være modulopbygget, således at der er let adgang til komponenter.

2. Der skal være adgang til centralenheden med almindeligt værktøj, således at det er let at udskifte komponenter.

3. Det skal være muligt at opgradere mindst processor, grafikkort, ram, harddisk og et eventuelt cd-rom-drev.

4. Der skal være mindst ét frit slot til rådighed.

KRITERIER FOR BEDSTE PRAKSIS

4. Returnering og genanvendelse

Producenten skal garantere, at pc'en og udskiftede komponenter tages tilbage, undtagen hvis de er forurenet af brugeren (f.eks. som følge af medicinsk brug eller med radioaktivitet).

Derudover skal pc'en opfylde følgende kriterier:

1) Én faguddannet person skal være i stand til alene at demontere centralenheden.

2) Producenten skal kontrollere demonteringen af centralenheden og forelægge en demonteringsrapport. Heri skal det bl.a. bekræftes, at samlinger er

- lette at finde og tilgængelige

- standardiserede i videst muligt omfang

- tilgængelige med almindeligt værktøj.

3) Indbyrdes uforenelige og farlige materialer skal kunne adskilles.

4) 90 % af alle plastmaterialer og metaller i kabinet og stel skal kunne genanvendes.

5) Hvis etiketter er påkrævede, skal de let eller slet ikke kunne fjernes.

6) Plastdele skal opfylde følgende krav:

a) Producenten må hverken have tilsat bly eller cadmium.

b) De skal være fremstillet af samme polymer eller indbyrdes forenelige polymer; dette gælder dog ikke kabinettet, som skal bestå af højst to polymertyper, der kan adskilles.

c) De må ikke indeholde metalindlæg, der ikke kan fjernes.

7) Plastkomponenter, der vejer over 25 g

a) må ikke indeholde brandhæmmende midler, der indeholder organisk bundet brom eller chlor

b) skal være forsynet med en varig mærkning af materialets art i overensstemmelse med ISO 11469. Undtaget fra dette kriterium er materialer af ekstruderet plast.

5. Brugervejledning

Med PC'en skal der følge en instruktionsbog, der giver anvisninger om, hvorledes den anvendes miljørigtigt, og især:

1) anbefaler, hvordan de strømbesparende indstillinger benyttes, herunder oplysning om, at energiforbruget og dermed driftsomkostningerne muligvis stiger, hvis de slås fra

2) oplyser om centralenhedens og skærmens største og mindste energiforbrug under almindelig brug og i »sleep«-, »deep sleep«- og »off«-tilstand samt gør opmærksom på, at energiforbruget kan reduceres til nul, hvis pc'ens ledning trækkes ud af stikkontakten, eller hvis der slukkes på stikkontakten

3) oplyser om garantiforhold og disponible reservedele

4) oplyser om, hvordan man får adgang til centralenheden og skifter komponenter ud, især processor, grafikkort, ram, harddisk og et eventuelt cd-rom-drev

5) oplyser, hvilke af pc'ens dele og materialer der kan genbruges og/eller genanvendes

6) oplyser, hvordan forbrugeren kan benytte producentens tilbagetagningsgaranti.

6. Miljøerklæring

Der skal følge en miljøerklæring med produktet, og den skal være til rådighed for brugeren. Den skal følge anbefalingerne i ECMA teknisk rapport nr. 70 »productrelated environmental attributes«.

PRØVNING

7. Prøvningslaboratorier

Hvis prøvning er påkrævet, gennemføres den på ansøgerens bekostning af laboratorier, der opfylder de generelle krav i standard EN 45001.

FORBRUGEROPLYSNINGER

Følgende oplysninger skal gives på en for forbrugeren klart synlig måde (om muligt helst ved siden af etiketten).

- Dette produkt har opnået EU-miljømærket, fordi det er energiøkonomisk og er konstrueret til at lette opgradering, genanvendelse og miljømæssigt forsvarlig bortskaffelse.

- Yderligere oplysninger om, hvorledes miljøpåvirkningerne kan mindskes, findes i instruktionsbogen.